Diari Oficial de la Generalitat Valenciana


Sumari del DOGV 8094, del 28-07-2017 (2017/6971)

RESOLUCIÓ de 25 de juliol de 2017, de la Secretaria Autonòmica d'Educació i Investigació, per la qual es convoca un concurs de mèrits per a la provisió de places d'inspectores i inspectors d'educació accidentals.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8094

Data del DOGV
:   28-07-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/6971


Data del document
:   25-07-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ de 25 de juliol de 2017, de la Secretaria Autonòmica d'Educació i Investigació, per la qual es convoca un concurs de mèrits per a la provisió de places d'inspectores i inspectors d'educació accidentals. [2017/6971]  
La Llei orgànica 2/2006, de 3 de maig, d'educació, indica en el seu article 2.2 que, juntament amb l'avaluació, un dels factors que afavoreixen la qualitat de l'ensenyament, tant en el disseny i l'organització com en els processos d'ensenyament i aprenentatge, és el de la inspecció d'educació.  
La mateixa Llei orgànica 2/2006, de 3 de maig, d'educació, en la seua disposició addicional dotzena, punt quatre, estableix els requisits per a l'accés als cossos d'inspectors d'educació.  
El Decret 80/2017, de 23 de juny, del Consell, pel qual es regula l'actuació, el funcionament i l'organització de la Inspecció d'Educació a la Comunitat Valenciana, en l'article 27.5, estableix que es podrà convocar concurs de mèrits per a la provisió de llocs de treball amb caràcter temporal, indicant el contingut de l'esmentada convocatòria.  
  
De conformitat amb la normativa citada, amb la finalitat de fer efectiu l'acompliment de la inspecció d'educació, amb vista a garantir la millora de la qualitat del sistema educatiu i poder cobrir de manera temporal les vacants de les plantilles dels serveis d'Inspecció de les direccions territorials d'Educació, Investigació, Cultura i Esport i en virtut de les competències que m'atribueix el Decret 7/2015, de 29 de juny, del president de la Generalitat, pel qual es determina les conselleries en les quals s'organitza l'administració de la Generalitat i el Decret 103/2015, de 7 de juliol, del Consell, pel qual s'estableix l'estructura orgànica de la Presidència i de les conselleries de la Generalitat, resolc:  
  
  
Primera. Objecte  
Convocar un concurs de mèrits, d'acord amb les especificacions que s'estableixen en aquesta resolució, per a la provisió de llocs de treball amb caràcter temporal en la Inspecció d'Educació, en l'àmbit territorial de gestió de la Generalitat, entre funcionaris i funcionàries dels cossos docents no universitaris dependents de la Generalitat Valenciana.  
  
  
Segona. Requisits de participació  
Podrà participar en el procediment el personal funcionari docent que reunisca els requisits establerts en l'article 24 del Decret 80/2017:  
  
a) Estar en possessió del títol de doctor, llicenciat, enginyer, arquitecte o grau corresponent, o títol equivalent.  
b) Pertànyer a algun dels cossos que integren la funció pública docent.  
c) Acreditar una antiguitat mínima de deu anys, com a personal funcionari de carrera, en algun dels cossos que integren la funció pública docent i dels quals almenys sis ho seran d'experiència docent. A aquests efectes, s'entén com a experiència docent la que supose docència directa amb l'alumnat.  
d) Acreditar un coneixement del valencià del nivell C1 o equivalent d'acord amb els certificats de la Junta Qualificadora de Coneixements de Valencià.  
Als requisits anteriors se'ls afig el de:  
e) Tindre destinació a la Comunitat Valenciana com a funcionari de carrera.  
Tots els requisits hauran de posseir-se en la data en què finalitze el termini de presentació de sol·licituds i mantindre's fins al moment de la presa de possessió del lloc de treball.  
  
Tercera. Presentació de sol·licituds i documentació que l'acompanya  
1. Per a participar en el procés de selecció les persones sol·licitants hauran d'emplenar la sol·licitud de participació, el model de la qual es troba en l'annex I.  
2. La sol·licitud (annex I) i el full d'autobaremació (annex II) s'hauran d'omplir per via telemàtica, utilitzant els formularis disponibles en la web de la Conselleria d'Educació, Investigació, Cultura i Esport, en l'apartat Educació i Investigació/Personal/Personal docent/Inspecció d'Educació.  
3. En la sol·licitud s'indicarà les inspeccions territorials en què s'està disposat a desenrotllar el treball com a inspector accidental.  
4. Una vegada omplida la sol·licitud i el full d'autobaremació hauran de ser impreses per a la seua posterior tramitació.  
5. Les persones participants hauran de presentar una memòria, a manera de projecte d'actuació, amb les característiques següents:  
a) El tipus de lletra serà Times New Roman, a 12 punts, amb interlineat 1,5 i una extensió màxima de 15 pàgines, amb format DIN A-4, incloent-hi tant la portada com qualsevol altre element que forme part del document.  
b) La memòria no contindrà cap marca referida a la identitat personal, ni en els textos i imatges que ho componguen ni en les possibles metadades. La identificació de la memòria es realitzarà per mitjà del número de sol·licitud obtingut en el procés telemàtic.  
6. El contingut de la memòria versarà sobre: Proposta d'actuació en una zona d'intervenció, per a l'avaluació, la supervisió i l'assessorament dels centres alguns dels aspectes contemplats en el Pla General d'Actuació Anual de la Inspecció d'Educació (PGAA).  
En l'elaboració de la memòria, l'aspirant tindrà en compte l'organització i el funcionament de la Inspecció d'Educació a la Comunitat Valenciana, en el marc de les funcions i atribucions que li són pròpies, d'acord amb la normativa vigent  
La memòria contindrà, almenys, els aspectes següents:  
- Identificació, anàlisi i característiques de la zona d'actuació.  
- Proposada d'actuació en una zona d'intervenció que inclourà: selecció i identificació de l'aspecte o aspectes del PGAA en els que se centrarà la memòria, accions a desenrotllar i indicadors per a l'avaluació de l'actuació.  
- Objectius, estratègies i actuacions a realitzar amb els diferents agents de la comunitat educativa en relació.  
- Normativa específica referida a la proposta d'actuació.  
- Proposada d'informe sobre l'actuació desenrotllada.  
En tot cas, la memòria no constituirà un compromís de treball a què s'hagen de circumscriure les futures actuacions de l'inspector accidental en la plaça que se li adjudique.  
7. Els impresos resultants de la sol·licitud telemàtica (sol·licitud i full d'autobaremació), la documentació complementària que acredite els mèrits al·legats i la memòria, seran presentats conjuntament en el Registre General de la Conselleria d'Educació, Investigació, Cultura i Esport o en els registres de les direccions territorials d'Educació, Investigació, Cultura i Esport.  
  
Quarta. Termini de presentació  
1. El termini de presentació de sol·licituds i documentació serà de 15 dies hàbils, comptats a partir de l'endemà de la publicació d'aquesta resolució en el Diari Oficial de la Generalitat Valenciana  
2. No es consideraran sol·licituds o mèrits presentats fora de termini, ni els mèrits al·legats que s'hagen obtingut una vegada finalitzat el termini de presentació d'instàncies.  
  
Cinquena. Comissió tècnica de selecció  
1. La selecció d'aspirants que participen en el concurs de mèrits es realitzarà per una comissió tècnica de selecció que estarà formada per:  
  
- L'inspector general d'educació que exercirà la presidència de la comissió.  
- Tres inspectores/inspectors d'educació en actiu, designats pel secretari autonòmic d'Educació i Investigació, un de cada Inspecció Territorial d'Educació, a proposta de cada directora o director territorial d'Educació, Investigació, Cultura i Esport.  
- Un funcionari designat per la Secretaria Autonòmica d'Educació i Investigació que exercirà la secretaria de la comissió, amb veu però sense vot.  
Es nomenaran, així mateix, suplents de cada un dels membres de la comissió.  
Per a la vàlida constitució i funcionament de la comissió es requerirà l'assistència de, almenys, tres dels seus membres, i hauran d'estar presents, en tot cas, el president i el secretari  
La composició de la comissió tècnica de selecció es publicarà en el lloc web de la Conselleria d'Educació, Investigació, Cultura i Esport i estaran subjectes a les causes d'abstenció i recusació establides en els articles 23 i 24 de la Llei 40/2015, d'1 d'octubre, de règim jurídic del sector públic.  
2. Seran funcions de la comissió tècnica de selecció:  
a) Determinar els participants que superen la fase A atenent als criteris establits en aquesta resolució.  
b) Baremar els mèrits de la fase B.  
c) Determinar la puntuació final de cada aspirant.  
d) Resoldre les incidències que pogueren sorgir en el procés de la convocatòria.  
e) Remetre, al secretari autonòmic d'Educació i Investigació, la proposta de les persones seleccionades.  
3. La comissió tècnica de selecció podrà comptar amb el suport d'una comissió assessora de baremació per a la realització de la fase B.  
4. La Secretaria Autonòmica d'Educació i Investigació establirà les accions oportunes per a habilitar a la comissió tècnica de selecció, així com a la possible comissió assessora.  
5. A les reunions de la comissió tècnica de selecció podrà assistir un representant de cada un dels sindicats presents en la mesa Sectorial d'Educació, amb veu, però sense vot.  
  
Sisena. Procés de selecció  
Una vegada revisat el compliment dels requisits de les persones participants en el procés de selecció, aquest es desenvoluparà en dos fases:  
  
Fase A. Valoració de la memòria i de l'entrevista amb la persona candidata (fins a un màxim de 20 punts)  
En esta fase es pretén comprovar la competència professional dels aspirants des de la dimensió del coneixement del lloc de treball, considerant aspectes normatius, tècnics i metodològics que permeten planificar, aplicar i avaluar aspectes d'organització i gestió dels àmbits d'intervenció de la Inspecció i que responguen a les funcions i atribucions de la Inspecció d'Educació a la Comunitat Valenciana.  
  
La memòria haurà d'abordar els aspectes relacionats en el punt 6 de la base tercera d'aquesta resolució.  
La memòria es valorarà, fins a un màxim de 10 punts, d'acord amb els criteris d'avaluació que a continuació es detallen:  
- Qualitat i viabilitat: plantejament i claredat de la proposta d'actuació i dels objectius, estratègies i actuacions a realitzar amb els diferents agents de la comunitat educativa. Valoració: fins a 6 punts.  
  
- Adequació a les característiques de la zona i el seu entorn educatiu. Valoració: fins a 2 punts.  
- Coneixement de l'organització i dels processos de gestió interna de la inspecció: organització d'equips, distribució de funcions i tasques, coordinació i formes de participació, relació amb els òrgans de direcció de la inspecció, de les direccions territorials i de la conselleria. Valoració: fins a 2 punts.  
La comissió tècnica de selecció publicarà, en la pàgina web de la Conselleria d'Educació, Investigació, Cultura i Esport, el llistat de les persones que hauran de participar en aquesta fase, amb indicació del lloc, la data i l'hora de la convocatòria per a la defensa de la memòria.  
  
La persona aspirant disposarà d'un màxim de 15 minuts per a defendre el contingut de la seua memòria davant de la comissió tècnica de selecció i podrà utilitzar un exemplar de la memòria aportat per ella mateixa.  
La defensa de la memòria davant la comissió tindrà caràcter d'acte públic.  
Finalitzada l'exposició de la persona aspirant, la comissió tècnica de selecció plantejarà, durant un temps màxim de 15 minuts, qüestions sobre la memòria, la seua viabilitat i sobre qualsevol aspecte que els membres de la comissió consideren necessari aclarir, així com per a determinar les competències professionals relacionades amb la inspecció d'educació  
L'entrevista es valorarà, fins un màxim de 10 punts, d'acord amb els criteris d'avaluació que a continuació es detallen:  
- Adequació de les respostes a les preguntes i observacions formulades pels membres de la comissió. Valoració: fins a 6 punts.  
- Qualitat i precisió expositiva. Valoració: fins a 2 punts.  
- Coneixement i aplicació adequada de la normativa citada en la memòria.. Valoració: fins a un màxim de 2 punts.  
Per a la superació de la fase A serà necessari obtindre una puntuació mínima de 10 punts, havent obtingut un mínim de 5 punts en cada un dels apartats anteriors.  
La comissió tècnica de selecció, una vegada ordenades els persones candidates per puntuació, publicarà el llistat provisional amb les puntuacions obtingudes en la fase A desglossada la puntuació corresponent a la memòria i a l'entrevista.  
Les persones participants disposaran de dos dies naturals per a presentar les al·legacions que consideren davant de la Inspecció General d'Educació, que les traslladarà a la comissió tècnica de selecció, a partir de l'endemà de la publicació dels llistats.  
Les al·legacions es presentaran en el Registre General de la Conselleria d'Educació, Investigació, Cultura i Esport o en els registres de les direccions territorials d'Educació, Investigació, Cultura i Esport.  
  
No obstant això, la persona interessada, després de presentar les al·legacions en el registre, una vegada segellades, les escanejarà i les remetrà, dins del termini indicat anteriorment, a l'adreça de correu electrònic que s'indica a continuació: zea@oqf.qa  
Transcorregut el termini d'al·legacions i una vegada resoltes, la comissió tècnica de selecció publicarà el llistat definitiu de persones que hagen superat la fase A desglossada la puntuació corresponent a la memòria i a l'entrevista.  
  
Fase B. Valoració de mèrits  
En aquesta fase es valoraran, pels membres de la comissió tècnica de selecció, els mèrits que acrediten els aspirants admesos, conforme al barem arreplegat en l'annex III d'aquesta convocatòria. Els aspirants no podran obtindre més de 10 punts en aquesta fase. Només es valoraran els mèrits degudament acreditats perfeccionats amb anterioritat a la data de finalització del terme de presentació de sol·licituds.  
  
La puntuació final de cada aspirant serà la suma de les puntuacions aconseguides en cada una de les fases del concurs.  
En cas d'empat, aquest es resoldrà atenent la major puntuació obtinguda en la fase A, en cas que continue aquest empat, prevaldrà la major puntuació obtinguda en l'entrevista, i si continua l'empat prevaldrà la major puntuació obtinguda en la memòria. En cas de persistir l'empat, prevaldrà la major puntuació obtinguda en el punt 1 del barem de mèrits; si persistira encara així aquest empat, es dirimirà segons la major puntuació en el punt 2 de l'esmentat barem i així successivament.  
  
  
Setena. Resolució de la convocatòria  
1. Finalitzada la fase B, la comissió tècnica de selecció publicarà els llistats provisionals de les persones participants en aquesta, amb la puntuació final obtinguda, resultat de la suma de les puntuacions obtingudes en tot el procés.  
Contra aquest llistat, que es publicarà en la pàgina web de la Conselleria d'Educació, Investigació, Cultura i Esport, es podrà interposar, davant la Inspecció General d'Educació, que les traslladarà a la comissió tècnica de selecció, i en el termini de dos dies naturals, comptats a partir de l'endemà de ser publicat, les al·legacions que s'estimen oportunes.  
Les al·legacions es presentaran en el Registre General de la Conselleria d'Educació, Investigació, Cultura i Esport o en els registres de les direccions territorials d'Educació, Investigació, Cultura i Esport.  
  
No obstant això, la persona interessada, després de presentar les al·legacions en el registre, una vegada segellades, les escanejarà i les remetrà, dins del termini indicat anteriorment, a l'adreça de correu electrònic que s'indica a continuació: xzx@auj.dq  
2. Llistes definitives. Una vegada resoltes les al·legacions presentades, la comissió tècnica de selecció elevarà la seua proposta al secretari autonòmic d'Educació i Investigació, que dictarà una resolució que serà publicada en el Diari Oficial de la Generalitat Valenciana.  
  
Huitena. Procediment d'adjudicació de destinacions  
Les persones seleccionades, en ocasió de vacants corresponents al cos d'inspectors d'Educació, seran convocades al corresponent acte d'adjudicació de vacants, mitjançant resolució del director general de Centres i Personal Docent.  
L'elecció de vacant es realitzarà d'acord amb la puntuació final obtinguda en el concurs de mèrits.  
A les persones que obtinguen destinació se'ls realitzarà un nomenament, com a inspectora o inspector accidental fins a la provisió del lloc per la incorporació del titular del mateix o per l'adjudicació del mateix com a conseqüència de la resolució d'un nou procés selectiu.  
  
Les persones aspirants que, convocades per ocupar un lloc d'inspectora o inspector accidental, renuncien a obtenir destinació en les inspeccions territorials elegides en la sol·licitud decauran en els seus drets per ocupar llocs de treball de la Inspecció d'Educació amb caràcter temporal.  
No obstant això, les persones aspirants que obtinguen un lloc de treball ocupat per personal funcionari de carrera del cos d'inspectors d'Educació que es trobe desenvolupant funcions en llocs de treball aliens a la inspecció d'educació de la Generalitat amb reserva del seu lloc d'origen (lloc afectat), podran participar en posteriors actes d'adjudicació en què s'oferisquen noves vacants, per davant de les noves persones aspirants.  
  
Novena. Nomenaments  
A les persones que obtinguen destinació se'ls realitzarà un nomenament com a inspectora o inspector accidental, segons s'estableix en el Decret 80/2017, de 23 de juny, del Consell, pel qual es regula l'actuació, el funcionament i l'organització de la Inspecció d'Educació a la Comunitat Valenciana.  
  
Deu. Delegació  
Es delega en el director general de Centres i Personal Docent la facultat de resoldre aquesta convocatòria i se l'autoritza perquè dicte les resolucions i instruccions necessàries per a l'execució d'aquesta resolució.  
  
Onze. Producció d'efectes  
Aquesta resolució tindrà efectes l'endemà de la seua publicació en el Diari Oficial de la Generalitat Valenciana.  
  
De conformitat amb el que estableixen els articles 112.1, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició davant del conseller d'Educació, Investigació Cultura i Esport en el termini d'un mes, a comptar des de l'endemà de ser publicada, o, directament, un recurs contenciós administratiu davant del jutjat contenciós competent, en el termini de dos mesos a comptar des de l'endemà de la data de ser publicada.  
  
  
València, 25 de juliol de 2017.- El secretari autonòmic d'Educació i Investigació: Miguel Soler Gracia.  
  
ANNEX III  
Barem de mèrits per al concurs de mèrits per a la selecció de llocs d'inspectors d'educació amb caràcter accidental  
  
Les persones aspirants no podran aconseguir més de 10 punts per la valoració dels seus mèrits.  
  
I. Trajectòria professional (fins a un màxim de 3,0000 punts)  
1.1. Treball desenvolupat:  
1.1.1 Per cada any d'experiència docent que supere els deu exigits com a requisit, com a personal funcionari de carrera dels cossos que integren la funció pública docent: 0,5000 punts. Les fraccions d'any es computaran per mes complet a raó de 0,0416punts per mes.  
  
Documentació acreditativa: full de serveis. Si no consta en el full de serveis l'antiguitat, haurà d'aportar-se fotocòpia compulsada del document justificatiu de l'antiguitat.  
1.1.2 Per cada any de servei en llocs de l'Administració educativa de nivell 26 o superior (exclòs el d'inspector accidental): 0,5000 punts  
  
Les fraccions d'any es computaran per mes complet a raó de 0,0416 punts per mes.  
Documentació acreditativa: full de serveis certificat per la direcció general competent en matèria de recursos humans de la conselleria que tinga assignades les matèries d'administració pública o òrgan competent de l'Estat o de la resta de les comunitats autònomes, i fer constar presa de possessió i cessament.  
1.2. Per pertànyer als cossos de catedràtics d'Ensenyament Secundari, de Música i Arts Escèniques, d'escoles oficials d'idiomes i d'Arts Plàstiques i Disseny: 2,0000 punts  
No podran acumular-se les puntuacions corresponents als apartats anteriors quan els serveis s'hagen prestat simultàniament en més d'un centre docent. Així mateix, els serveis prestats seran valorats en un únic dels subapartats 1.1.1 i 1.1.2, i no podran acumular-se les puntuacions quan els serveis s'hagen prestat de manera simultani.  
  
Els serveis prestats en l'estranger s'acreditaran per mitjà de certificats expedits per l'Administració educativa corresponent, en els quals haurà de constar el temps de prestació de serveis, i el caràcter del centre, públic o privat, i el nivell educatiu, i es valoraran pel subapartat que corresponga segons les dades que continga el certificat. Aquests certificats hauran de presentar-se traduïts a alguna de les llengües oficials de la Comunitat Valenciana.  
  
II. Exercici com a inspector o inspectora accidental (fins a un màxim de 2,0000 punts)  
2. 1 Per cada any de servei en llocs d'inspector o inspectora accidental: 0,7500 punts  
Per cada mes: 0,0625 punts.  
Per aquest apartat només seran tinguts en compte els anys prestats com a inspector o inspectora accidental en llocs obtinguts com a resultat de la seua participació, bé en els concursos de mèrits convocats per a la seua provisió o bé en els procediments selectius d'accés al cos. No seran susceptibles de valoració aquells anys de servei que s'hagen valorat per a ingressar o accedir al cos de la funció pública de què es tracte.  
  
Documentació acreditativa: fotocòpia compulsada del document justificatiu del nomenament expedit per la direccions territorials d'educació o òrgan competent del Ministeri d'Educació o de la resta d'administracions autonòmiques en què conste la data de la presa de possessió i de cessament o continuïtat, si és el cas.  
  
III. Exercici de càrrecs directius i de coordinació didàctica (fins a un màxim de 3,0000 punts).  
Si s'ha exercit simultàniament més d'un d'aquests càrrecs o funcions, no es podrà acumular la puntuació i es valorarà la més beneficiosa per al participant  
3.1. Per cada any en la direcció de centres públics docents o centres de professors i recursos, CEFIRE o SPE: 0,7500 punts.  
3.2. Per l'exercici d'altres càrrecs directius o de coordinació didàctica:  
3.2.1 Per cada any en la vicedirecció, direcció d'estudis, secretaria o vicesecretaria en centres públics: 0,5000 punts.  
3.2.2 Per cada any de servei exercint la direcció de departament o la coordinació de cicle en l'Educació Infantil o en l'Educació Primària, coordinació d'aulari en els col·legis rurals agrupats, assessoria de formació permanent o figures anàlogues, així com la direcció d'agrupacions de llengua i cultura espanyoles en centres públics: 0,1000 punts.  
  
Per aquest apartat no seran susceptibles de valoració aquells càrrecs directius que s'hagen valorat per a ingressar o accedir al cos de la funció pública de què es tracte.  
Documentació acreditativa: fotocòpia compulsada del document justificatiu del nomenament expedit per la direccions territorials d'Educació o òrgan competent del Ministeri d'Educació o de la resta d'administracions autonòmiques en què conste la data de la presa de possessió i de cessament o continuïtat, si és el cas.  
  
IV. Preparació científica i didàctica i altres mèrits (fins a un màxim de 2,0000 punts)  
4.1. Preparació científica i didàctica (màxim 0,700 punts)  
4.1.1 Per cada títol de llicenciat o llicenciada, arquitecte o arquitecta i enginyer o enginyera diferent de l'al·legat per a l'accés: 0,3500 punts.  
  
Documentació acreditativa: fotocòpia compulsada /confrontada del títol al·legat per a l'accés, i de l'al·legat per al mèrit, o si és el cas, certificat supletori provisional, expedit per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials, amb una antiguitat màxima d'1 any des de la data d'emissió del certificat.  
4.1.2 Per cada títol de grau diferent de l'al·legat per a l'accés: 0,3500 punts.  
Documentació acreditativa: fotocòpia compulsada/ confrontada del títol al·legat per a l'accés, i de l'al·legat per al mèrit, o si és el cas, certificat supletori provisional, expedit per la universitat, de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials, amb una antiguitat màxima d'1any des de la data d'emissió del certificat.  
4.1.3 Per cada títol de doctor o doctora: 0,5000 punts Documentació acreditativa: certificat acadèmic o fotocòpia compulsada/ confrontada del títol de doctor o doctora o certificat supletori provisional, expedit per la universitat, de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials, amb una antiguitat màxima d'1 any des de la data d'emissió del certificat.  
4.1.4. Per activitats de Formació Permanent del Professorat superades que tinguen per objecte el perfeccionament sobre aspectes científics i didàctics de les especialitats del cos a què pertany la persona aspirant, o relacionades amb l'organització escolar o amb les tecnologies aplicades a l'educació organitzades pel ministeri competent en matèria d'educació, i les conselleries que tinguen atribuïdes les competències en matèria educativa, per institucions sense ànim de lucre, sempre que aquestes activitats estiguen homologades o reconegudes per les administracions educatives, així com les organitzades per les universitats.(fins a 0,5000 punts).  
Es puntuaran amb 0,0100 punts per cada 10 hores d'activitats de formació acreditades. A aquests efectes, se sumaran les hores de totes les activitats, i no es puntuaran la resta del nombre d'hores inferior a 10.  
Documents justificatius: certificat acreditatiu o fotocòpia compulsada dels certificats d'aquests expedits per l'entitat organitzadora en què conste expressament el nombre d'hores de duració de l'activitat.  
  
En el cas de les organitzades per institucions sense ànim de lucre, haurà de ser acreditat, de manera fefaent, el reconeixement o l'homologació d'aquestes activitats per la conselleria o el ministeri competents en matèria d'educació, altres administracions amb competències en matèria educativa, o certificat d'inscripció en el registre de formació de l'Administració educativa.  
4.2. Preparació específica per a l'exercici de la funció inspectora. (màxim 0,5000 punts)  
Es consideraran les activitats de formació homologades específicament relacionades amb la funció inspectora.  
A aquests efectes se sumaran 0,1000 punts per cada 10 hores d'activitats de formació acreditades les hores de totes les activitats, i no es puntuaran la resta del nombre d'hores inferior a 10.  
Documentació acreditativa: certificat expedit per l'òrgan o autoritat competent del Ministeri d'Educació o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions precitades, així com de les universitats, en què conste de mode exprés el nombre d'hores de duració del curs, i, si és el cas, l'homologació o reconeixement; si no s'aporta el certificat esmentat no s'obtindrà puntuació per aquest apartat.  
4.3. Coneixement d'idiomes (màxim 0,3000 punts)  
Per l'acreditació del domini d'una llengua estrangera corresponent al nivell B2, del Marc Comú Europeu de Referència: 0,1000 punts.  
  
Per l'acreditació del domini d'una llengua estrangera corresponent al nivell C1, del Marc Comú Europeu de Referència: 0,1500 punts  
  
Per l'acreditació del domini d'una llengua estrangera corresponent al nivell C2, del Marc Comú Europeu de Referència: 0,2000 punts  
  
Pel certificat de Capacitació per a l'Ensenyament en Llengua Estrangera: 0,2500 punts  
Pel certificat de Capacitació per a l'Ensenyament En Valencià: 0, 2500 punts  
Pel diploma de Mestre de Valencià, sempre que no haja sigut al·legat com a requisit: 0,3000 punts  
Per l'acreditació del domini del valencià corresponent al nivell C2, sempre que no haja sigut al·legat com a requisit: 0,3000 punts  
  
Documentació acreditativa:  
Certificats i diplomes que figuren en el Decret 61/2013, del Consell, de 17 de maig, modificat per l'Ordre 93/2013, d'11 de novembre, de la Conselleria d'Educació, Cultura i Esport, així com les entitats reconegudes per les resolucions posteriors.  
Certificats i diplomes que figuren en l'Ordre 17/2003.  
Certificats i diplomes relacionats en l'Ordre 7/2017, de 2 de març de 2017, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats.  
  
Notes:  
Primera. Únicament seran baremats aquells mèrits perfeccionats fins a la data de finalització del termini de presentació de sol·licituds.  
  
Segona. En cap cas no seran valorats aquells cursos o assignatures la finalitat dels quals siga l'obtenció d'un títol acadèmic, màster o una altra titulació de postgrau.  
Tampoc no seran valorats els cursos o activitats la finalitat dels quals siga l'obtenció del títol d'Especialització Didàctica o del Certificat d'Aptitud Pedagògica, o del Certificat de Capacitació per a l'Ensenyament en Valencià, o del Diploma de Mestre de Valencià.  
Tercera. Els documents redactats en llengües d'altres comunitats autònomes hauran de traduir-se a una de les dos llengües oficials de la Comunitat Valenciana per a la seua validesa, de conformitat amb el que preveu l'article 36 de la Llei 30/1992, de 26 de novembre. En el cas de llengües estrangeres haurà de ser traduït per traductor jurat.  
Quarta. S'entén per centres públics els centres a què es refereix el capítol II del títol IV de la LOE, integrats en la xarxa pública de centres creats i sostinguts per les administracions educatives.  
En el cas de centres que no estiguen actualment en funcionament, l'experiència podrà justificar-se, en defecte del certificat de la direcció amb el vistiplau del Servei d'Inspecció d'Educació, per mitjà de certificat expedit pel dit servei, de conformitat amb les dades que hi haja en la dita unitat.  
Cinquena. Un mateix mèrit només podrà ser baremat en un dels apartats o subapartats del present barem, i sempre aquell que resulte més favorable a la persona que oposite.